Cheꞌé dan cataj Jesús rihaan nij síí israelitá cuchumán rá niꞌya̱j man soꞌ a:
―Sese ꞌo̱ canoco̱ꞌ soj snana̱j,
ne̱ si̱j ya̱ ya̱ tucuꞌyón snana̱j me soj,
ne̱ queneꞌe̱n soj nu̱ꞌ nana̱ ya̱,
ne̱ nani̱i̱ soj rihaan suun uun mozó,
quiꞌya̱j nana̱ ya̱ yoꞌ chugua̱nj ―taj Jesús rihaan nij soꞌ a.
Ga̱a ne̱ cataj nij soꞌ rihaan Jesús a:
―ꞌO̱ se taꞌníí taꞌnij siꞌno̱ síí cuꞌna̱j Abraham síí cayáán ga̱a naá me núj,
ne̱ daj chiha̱a̱ míj ne gu̱un núj mozó siꞌya̱j a̱ ꞌó yuvii̱ a̱ maꞌ.
Me cheꞌé cataj so̱ꞌ se vaa nani̱i̱ núj rihaan suun uun mozó ga̱ ―taj nij soꞌ,
xnáꞌanj nij soꞌ man Jesús a.
Ga̱a ne̱ cataj Jesús rihaan nij soꞌ a:
―Ya̱ ya̱ cata̱j xnaꞌanj ꞌu̱nj rihaan soj cuano̱ se vaa síí ꞌyaj cacunꞌ roꞌ,
me síí uun mozó rihaan cacunꞌ yoꞌ ado̱nj.
Ne̱ xa̱ꞌ mozó,
tza̱j ne̱ se̱ caꞌvee ca̱yáán soꞌ veꞌ nu̱ꞌ cavii nu̱ꞌ caꞌanj maꞌ.
Ne̱ xa̱ꞌ taꞌníí síí tucua̱ veꞌ,
tza̱j ne̱ soꞌ me síí caꞌve̱e ca̱yáán veꞌ nu̱ꞌ cavii nu̱ꞌ caꞌanj ado̱nj.
Cheꞌé dan me sese ti̱nanii Taꞌníí Yaꞌanj man soj rihaan suun uun mozó,
ne̱ ya̱ ya̱ si̱j nanii rihaan suun uun mozó me soj ado̱nj.
’A̱j neꞌenj se vaa taꞌníí taꞌnij siꞌno̱ síí cuꞌna̱j Abraham me soj á.
Tza̱j ne̱ nanoꞌ uxrá soj da̱j quiꞌya̱j soj ne̱ cavi̱ꞌ ꞌu̱nj,
cheꞌé se naꞌvej rá soj nari̱ꞌ soj canoco̱ꞌ soj snana̱j maꞌ.
Dan me se aꞌmii ꞌu̱nj ina̱nj se vaa queneꞌenj ga̱a nicúnꞌ ꞌu̱nj rihaan Réj a.
Tza̱j ne̱ nij soj me síí ꞌyaj nda̱a vaa cataj rej soj rihaan soj ado̱nj ―taj Jesús rihaan nij soꞌ a.
Ga̱a ne̱ cataj nij soꞌ rihaan Jesús a:
―Xi̱i núj me síí cuꞌna̱j Abraham síí cayáán ga̱a naá ado̱nj ―taj nij soꞌ a.
Ga̱a ne̱ cataj Jesús rihaan nij soꞌ a:
―Sese ya̱ ya̱ taꞌníí taꞌnij siꞌno̱ Abraham me soj,
ne̱ quiꞌyaj soj nda̱a vaa quiꞌyaj Abraham asuun tza̱j a.
Tza̱j ne̱ cuano̱ nihánj me se nanoꞌ soj da̱j quiꞌya̱j soj ne̱ cavi̱ꞌ ꞌu̱nj,
ne̱ ꞌu̱nj me síí cataj xnaꞌanj rihaan soj nu̱ꞌ nana̱ ya̱ cataj xnaꞌanj Réj Yaꞌanj rihanj ado̱nj.
Dan me se ino̱ uxrá vaa ꞌyaj soj ga̱ Abraham ado̱nj.
Ma̱an se ꞌyaj soj ina̱nj se vaa ꞌyaj rej soj na̱nj á ―taj Jesús rihaan nij soꞌ a.
Cheꞌé dan cataj nij soꞌ rihaan Jesús a:
―Né taꞌni̱j cacunꞌ me núj maꞌ.
ꞌO̱ se o̱rúnꞌ Rej núj,
ne̱ Yaꞌanj me soꞌ na̱nj á ―taj nij soꞌ a.
Ga̱a ne̱ cataj Jesús rihaan nij soꞌ a:
―Sese ya̱ Yaꞌanj me Rej soj,
ne̱ cara̱a̱ cochro̱j soj rihanj ado̱nj.
ꞌO̱ se ꞌu̱nj me síí cavii rej nicu̱nꞌ Yaꞌanj,
ne̱ caꞌnáꞌ ꞌu̱nj nihánj chugua̱nj.
Dan me se ne caꞌna̱ꞌ ma̱ꞌanj nihánj maꞌ.
ꞌO̱ se soꞌ me síí caꞌnéé manj caꞌnaj nihánj ado̱nj.
’Cheꞌé se naꞌvej rá soj cuno̱ soj snana̱j roꞌ,
cheꞌé dan sayu̱u̱n uxrá vaa nana̱ aꞌmij rihaan soj ado̱nj.
ꞌO̱ se taꞌníí Síí Chre̱e me soj,
ne̱ me rá soj quiꞌya̱j soj ina̱nj nda̱a vaa me rá rej soj Síí Chre̱e quiꞌya̱j soj ado̱nj.
Ne̱ xa̱ꞌ soꞌ,
tza̱j ne̱ síí ticaviꞌ man yuvii̱ me soꞌ asi̱j guun cheꞌe̱ chumii̱ nihánj,
ne̱ daj chiha̱a̱ míj ne neꞌen soꞌ caꞌmi̱i̱ nica̱ soꞌ nana̱ ya̱ maꞌ.
ꞌO̱ se ne aranꞌ rá soꞌ caꞌmi̱i̱ soꞌ nana̱ ya̱ a̱ maan ado̱nj.
Da̱nj ina̱nj vaa soꞌ,
aꞌmii ne̱ soꞌ,
cheꞌé se síí ne̱ ina̱nj me soꞌ,
ne̱ síí tucuꞌyón man yuvii̱ caꞌmi̱i̱ ne̱ yuvii̱ me uún soꞌ ado̱nj.
’Ne̱ xa̱ꞌ ꞌu̱nj,
tza̱j ne̱ cheꞌé se nana̱ ya̱ aꞌmij rihaan soj,
cheꞌé dan ne amán rá soj uno soj snana̱j a̱ maꞌ.
A̱ ꞌó soj se̱ caꞌvee quiri̱ꞌ cacunꞌ cuta̱ꞌ xráj a̱ maꞌ.
Ina̱nj nana̱ ya̱ aꞌmij rihaan soj na̱nj ado̱nj.
Me cheꞌé ne amán rá soj cuno̱ soj snana̱j ga̱.
ꞌO̱ se síí noco̱ꞌ ya̱ man Yaꞌanj me síí uno snana̱ Yaꞌanj ado̱nj.
Tza̱j ne̱ né si̱j noco̱ꞌ man Yaꞌanj me soj a̱ maꞌ.
Cheꞌé dan ne uno soj a̱ maan ado̱nj ―taj Jesús rihaan nij yuvii̱ israelitá a.
Ga̱a ne̱ cataj nij síí uun chij rihaan nij yuvii̱ israelitá a:
―Ya̱ uxrá vaa nana̱ caꞌmii núj se vaa né tuvi̱ꞌ núj mé so̱ꞌ a̱ maꞌ.
ꞌO̱ se síí cavii estadó Samaria mé so̱ꞌ chugua̱nj.
Nu̱u̱ nana̱ chre̱e nimán so̱ꞌ ado̱nj ―taj nij soꞌ rihaan Jesús a.
Ga̱a ne̱ cataj Jesús a:
―Taj va̱j nana̱ chre̱e nuû nimanj maꞌ.
ꞌO̱ se aráj co̱chróó ꞌu̱nj rihaan Réj Yaꞌanj,
tza̱j ne̱ ne aráj cochro̱j soj rihanj a̱ maꞌ.
Ne nanóꞌ ꞌu̱nj se vaa cata̱j yuvii̱ se vaa si̱j sa̱ꞌ mej maꞌ.
Tza̱j ne̱ vaa Yaꞌanj,
ne̱ soꞌ me síí me rá cata̱j yuvii̱ se vaa si̱j sa̱ꞌ uxrá mé ꞌu̱nj,
ne̱ soꞌ me síí caꞌne̱ꞌ cacunꞌ cheꞌé yuvii̱ ado̱nj.
Ya̱ ya̱ cata̱j xnaꞌanj ꞌu̱nj rihaan soj cuano̱ se vaa sese cuno̱ soj snana̱j,
ne̱ daj chiha̱a̱ míj se̱ caviꞌ soj a̱ maꞌ ―taj Jesús a.
Cheꞌé dan nij síí uun chij rihaan nij yuvii̱ israelitá cataj rihaan soꞌ a:
―Cuano̱ nihánj me se neꞌen ya̱ núj se vaa nu̱u̱ nana̱ chre̱e nimán so̱ꞌ á.
ꞌO̱ se caviꞌ síí cuꞌna̱j Abraham caviꞌ nij síí nataꞌ snana̱ Yaꞌanj ga̱a naá caviꞌ,
ne̱ nihánj me taj so̱ꞌ se vaa sese cuno̱ núj snana̱ so̱ꞌ,
ne̱ daj chiha̱a̱ míj se̱ caviꞌ núj,
taj so̱ꞌ maan asânj.
Dan me se ga̱a naá me se caviꞌ xi̱i núj síí cuꞌna̱j Abraham,
ne̱ si̱j sa̱ꞌ doj mé so̱ꞌ rihaan soꞌ,
rá so̱ꞌ naꞌ.
Ne̱ caviꞌ nij síí nataꞌ snana̱ Yaꞌanj uún a.
Da̱j si̱j mé so̱ꞌ,
rá so̱ꞌ ga̱ ―taj nij soꞌ rihaan Jesús a.
Ga̱a ne̱ cataj Jesús rihaan nij soꞌ a:
―Sese cata̱j ꞌu̱nj se vaa si̱j sa̱ꞌ uxrá me ma̱ꞌanj,
ne̱ taj yuꞌvee nó snana̱j a̱ maꞌ.
Tza̱j ne̱ vaa Réj,
ne̱ soꞌ me síí taj se vaa síí sa̱ꞌ uxrá mej ado̱nj.
Dan me se Yaꞌanj me Réj,
ne̱ nij soj me síí taj se vaa noco̱ꞌ soj man soꞌ,
tza̱j ne̱ ne neꞌen uxrá soj man soꞌ a̱ maꞌ.
Tza̱j ne̱ ꞌu̱nj me síí neꞌen man soꞌ ado̱nj.
Dan me se sese cata̱j ꞌu̱nj se vaa ne neꞌenj man soꞌ,
ne̱ tuviꞌ soj síí ne̱ mej na̱nj á.
Tza̱j ne̱ ya̱ ya̱ neꞌenj man soꞌ,
ne̱ noco̱ꞌ ꞌu̱nj snana̱ soꞌ chugua̱nj.
’Dan me se guun niha̱ꞌ uxrá rá nimán xi̱i soj síí cuꞌna̱j Abraham cheꞌé se queneꞌen soꞌ se vaa vaa güii queneꞌe̱n soꞌ se vaa caꞌna̱ꞌ ꞌu̱nj rihaan chumii̱ nihánj a.
Dan me se queneꞌen soꞌ se vaa caꞌnáꞌ ꞌu̱nj,
ga̱a ne̱ guun niha̱ꞌ uxrá ya̱ rá nimán soꞌ ado̱nj ―taj Jesús rihaan nij soꞌ a.
Cheꞌé dan nij síí uun chij rihaan nij yuvii̱ israelitá cataj rihaan Jesús a:
―Ataa quisi̱j so̱ꞌ vi̱j chiha̱a̱ chi̱ꞌ (50) yoꞌ a.
Asa̱ꞌ aꞌvee taj so̱ꞌ se vaa queneꞌén so̱ꞌ man Abraham ga̱ ―taj nij soꞌ,
xnáꞌanj nij soꞌ man Jesús a.
Ga̱a ne̱ cataj Jesús rihaan nij soꞌ a:
―Ya̱ ya̱ cata̱j xnaꞌanj ꞌu̱nj rihaan soj cuano̱ se vaa asi̱j ataa caꞌnga̱a̱ Abraham,
ne̱ a̱j vaa ꞌu̱nj na̱nj ado̱nj ―taj Jesús rihaan nij soꞌ a.
Cheꞌé dan taꞌaa nij soꞌ yahij,
ne̱ go̱ꞌ nij soꞌ man Jesús,
rá nij soꞌ a.
Tza̱j ne̱ curiha̱nj yuve̱ soꞌ rej ya̱nj nuvií noco̱o,
ne̱ caꞌanj soꞌ a.
Dan me se ma̱an tanu̱u̱ scaꞌnúj nij soꞌ cachén Jesús,
caꞌanj soꞌ a.